Til Postmottak@nordrefollo.kommune.no

  follobanen@banenor.no

Bane NORs anleggsvirksomhet i Nordre Follo i forbindelse med Follobanen er ferdig. Anleggsvirksomheten har medført en del endringer i områdene ved Roås der tunnelåpningen til Blixtunnelen er. Området på andre siden av Langhusveien, mot Kvakastad, er også sterkt berørt da dette har vært et riggområde for anleggsvirksomheten. På Langhus er det et område der en transformatorstasjon er anlagt og en strømkabelgrøft fra transformatorstasjonen til stedet for nedføring av strømledning til Blixtunnelen.

**Roås, ved Blixtunnelen**

Dette området var opprinnelig skog med en bekkekløft. Langhusveien ble flyttet østover, og bekken ble lagt i rør. Nå framstår området som en grunnlendt, delvis vegetasjonsløs mark. Det har kommet inn noen planter som lett etablerer seg når områder blir blottlagt. Områder med delvis brakkmark som ikke holdes i hevd, tiltrekker seg fremmedarter. Nordre Follo kommune har et ansvar for bekjempelse av fremmedarter i kommunen - det blir derfor viktig å lage en plan, helst en skjøtselsplan, for hvordan dette området skal utvikle seg, for at det ikke skal bli et arnested for fremmedarter som sprer seg til andre nærliggende områder.

Har Bane NOR egentlig hatt en plan for å revegetere områder som har vært gjennom anleggsvirksomhet og som har blitt transformert til et helt annet landskap enn før anleggsarbeidene? Hvis ikke, må Bane NOR og Nordre Follo kommune lage en plan for restaurering, sammen med grunneier Magnus Endsjø. Finnes det lovhjemler som krever restaurering etter anleggsarbeider?

På østsiden av Langhusveien, ble det anlagt et stort riggområde med steinmasser som ble brukt som underlag. Foreligger det planer for restaurering av dette området? Her er det Kvakestad planteskole som er grunneier,

**Langhus, ved Ospelia**

Her ble et skogholt hugget ned og en del enkeltrær. Også opprinnelig eng ble gravd opp. Etter at anleggsarbeidene var ferdig, ble det tilkjørt jordmasser - antagelig nitratrik jordblanding av ukjent opprinnelse, og tilsåing av plenfrø av ukjent kvalitet. Resultatet i 2023 var nærmest en 'ugrasåker'.

Som daværende leder av Ospelia realsameie hadde jeg sommeren 2022 et møte mellom Joanna Sverdrup fra Nordre Follo kommune og Arnt Olav Håøya, miljøkonsulent for Bane NOR, og en ansatt i et anleggsgartnerfirma. Mitt forslag til restaurering var at noen trær av stedegne arter plantes, til erstatning for skogholtet som ble hugget ned og for delvis å skjule den ikke spesielt vakre transformatorstasjonen. Jeg er klar over at beplantning av trær ikke kan gjøres for nære transformatorstasjonen, for at ingen skal kunne klatre over gjerdet, men området som kan beplantes med trær er stort uten at dette utgjør noen sikkerhetsrisiko for transformatorstasjonen. Eventuell beplantning av trær må ikke utformes 'parkmessig', men mer som naturlige treklynger, slik det var før anleggsarbeidene.  Mitt forslag var også at der det opprinnelig var eng og nyanlagt eng, at det skulle ble tilsådd med stedegne engplanter, for å få en blomsterrik, skjøtselsbetinget eng. Ifølge Arnt Olav Håøya kunne Bane NOR bekoste restaurering av området i tre år etter at anleggsarbeidene var ferdig. Foreløpig er det ikke utført noe som jeg vil kalle restaurering. Nordre Follo kommune er grunneier her, og etter tre år må kommunen selv bekoste eventuell videre skjøtsel av området